*Mindannyian együtt voltak akkor is, amikor elérkezett a Pünkösd ünnepe.* (Apcsel 2,1)

Mindazok együtt voltak pünkösd napján, akik komolyan vették Jézus szavait:

*Az egyik ilyen alkalommal, amikor együtt ettek, ezt parancsolta nekik: „Az Atya megígért nektek valamit, ahogyan már beszéltem erről. Ne menjetek el Jeruzsálemből, amíg ő be nem teljesíti az ígéretét! Mert János vízbe merített be, titeket azonban néhány nap múlva Szent Szellembe fognak bemeríteni.”*  (Apcsel 1,4-5)

Jézus minden kijelentése beteljesedik. Az én számomra, az egyén számára együttműködés által válik elérhetővé. Az együttműködés az engedelmesség Jézus szavainak. Akik Jeruzsálemben az engedelmességük okán a megfelelő helyen voltak, átélték az Atya ígéretének kiáradását.

Az Atya nem vonta vissza ígéretét, tehát ma is megtapasztalható a Szent Szellem kiáradása. Engedelmeskedj mindenben Jézus szavainak és a megfelelő helyen vagy ahhoz, hogy részese legyél pünkösd örömének is! *Vadon Gyula*

*Hirtelen zúgás hallatszott az égből ….lángnyelvek jelentek meg közöttük … betöltötte őket a Szent Szellem.*  (Apcsel 2,2-4)

Micsoda eseménysor! Egy szellemi átélés telve fizikailag felismerhető és azonosítható dologgal. De a Szent Szellem megmarad szellemi lénynek! A Vele való betöltekezés nem korlátozódik kizárólag a fizikaitól elkülönülő világra, de Ő Maga Szellem. A betöltekezés az emberi szellemben végez olyan mértékű átalakítást, amelynek hatása fizikailag is felismerhető. Nem a fizikai a cél, az jel.

A Szent Szellem, ahogy ez nevében is ki van nyilvánítva: szent. Akkor is, amikor betölti a még nem teljesen szent embert. A megszentelést Ő végzi bennünk. A mi feladatunk az együttműködés, más szóval az engedelmesség. Ez néha egyszerű és magától értődő, esetenként nehéz, akár még fájdalmasnak is tűnik.

A Szent Szellem szent! Engedelmes partnereként te is azzá válsz, miközben még megmaradsz a fizikai világban. *Vadon Gyula*